CELEX: 32016D1337
Language: ro
Date: 2016-08-02 00:00:00
Title: Decizia (UE) 2016/1337 a Consiliului din 2 august 2016 privind alocarea fondurilor dezangajate din proiectele desfășurate în cadrul celui de Al 10-lea fond european de dezvoltare pentru realimentarea Instrumentului financiar pentru pace în Africa

5.8.2016   
            
            
               RO
            
            
               Jurnalul Oficial al Uniunii Europene
            
            
               L 212/107
            
         DECIZIA (UE) 2016/1337 A CONSILIULUI
   din 2 august 2016
   privind alocarea fondurilor dezangajate din proiectele desfășurate în cadrul celui de Al 10-lea fond european de dezvoltare pentru realimentarea Instrumentului financiar pentru pace în Africa
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (1), în special articolul 1 alineatul (4),
   având în vedere propunerea Comisiei Europene,
   întrucât:
   
               (1)
            
            
               Comisia, prin adoptarea Deciziei din 15 iulie 2014 privind programul de acțiune pentru perioada 2014-2016 al Instrumentului financiar pentru pace în Africa care urmează să fie finanțat din Fondul european de dezvoltare („Facilitatea de tranziție”) și din Al 11-lea fond european de dezvoltare (2), a alocat Programului de acțiune pentru perioada 2014-2016 al Instrumentului financiar pentru pace în Africa (APF) o sumă totală de 901 339 064,53 EUR. Din această sumă, 900 000 000 EUR provin din Fondul european de dezvoltare (FED) și 1 339 064,53 EUR provin dintr-o contribuție voluntară suplimentară a Danemarcei.
            
         
               (2)
            
            
               Uniunea asigură deja o contribuție financiară substanțială pentru susținerea răspunsului Uniunii Africane la crizele de securitate actuale și emergente din Africa. Au fost puse în aplicare mai multe măsuri pentru a menține contribuția financiară APF la un nivel sustenabil. Cu toate acestea, situația actuală și viitoare va necesita o contribuție financiară mai mare din partea Uniunii, inclusiv prin intermediul APF, pentru a răspunde nevoilor Uniunii Africane.
            
         
               (3)
            
            
               Necesitățile suplimentare ale Instrumentului financiar pentru pace în Africa pentru perioada 2016-2018 sunt estimate la 685 000 000 EUR.
            
         
               (4)
            
            
               Este oportun să se utilizeze fonduri dezangajate din proiectele desfășurate în cadrul celui de Al 10-lea FED pentru a face față necesităților de finanțare nesatisfăcute ale APF pentru 2016 și eventualelor circumstanțe neprevăzute, precum și pentru a asigura predictibilitatea finanțării APF până la sfârșitul anului 2018.
            
         
               (5)
            
            
               Fondurile suplimentare ale APF ar trebui să finanțeze activitățile APF, inclusiv sprijinul pentru operațiunile de menținere a păcii (PSO) sub conducere africană, pentru operaționalizarea Arhitecturii africane pentru pace și securitate (APSA) și pentru acțiunile cu impact rapid în baza Mecanismului de reacție rapidă, și ar trebui, de asemenea, să acopere cheltuielile Comisiei legate de furnizarea sprijinului.
            
         
               (6)
            
            
               Fondurile respective ar trebui utilizate în conformitate cu programele multianuale de acțiune ale APF relevante și cu normele și procedurile aplicabile celui de Al 11lea FED, prevăzute în Regulamentele (UE) 2015/322 (3) și (UE) 2015/323 (4) ale Consiliului,
            
         ADOPTĂ PREZENTA DECIZIE:
   Articolul 1
   (1)   În vederea realimentării APF pentru perioada 2016-2018 se alocă o sumă care nu depășește 491 387 500 EUR din fondurile dezangajate din proiectele desfășurate în cadrul celui de Al 10-lea fond european de dezvoltare (FED).
   Până la 16 387 500 EUR din suma prevăzută la primul paragraf se alocă pentru finanțarea cheltuielilor Comisiei legate de furnizarea sprijinului.
   (2)   Fondurile prevăzute la alineatul (1) se utilizează în conformitate cu normele și procedurile aplicabile celui de Al 11-lea FED.
   Articolul 2
   Prezenta decizie intră în vigoare în ziua următoare datei adoptării.
   
      Adoptată la Bruxelles, 2 august 2016.
      
         
            Pentru Consiliu
         
         
            Președintele
         
         M. LAJČÁK
      
   
   
      (1)  JO L 210, 6.8.2013, p. 1.
   
      (2)  Decizia Comisiei C(2014) 4907, astfel cum a fost modificată prin Deciziile Comisiei C(2015) 1254, C(2015) 4995 și C(2015) 8627.
   
      (3)  Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (JO L 58, 3.3.2015, p. 1).
   
      (4)  Regulamentul (UE) 2015/323 al Consiliului din 2 martie 2015 privind regulamentul financiar aplicabil celui de al 11-lea Fond european de dezvoltare (JO L 58, 3.3.2015, p. 17).